
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 septembrie 2012

	Nr.
	27/740


R A P O R T
asupra propunerii legislative pentru modificarea şi completarea Legii nr. 17/2000 privind asistenţa socială a persoanelor vârstnice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.Plx 697/2010 din 22 noiembrie 2010, cu dezbaterea pe fond în procedură obişnuită, a propunerii legislative pentru modificarea şi completarea Legii nr. 17/2000 privind asistenţa socială a persoanelor vârstnice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.608/17.05.2010)
· avizul favorabil al Comisiei pentru buget, finanţe şi bănci (nr.22/620/16.02.2011)
· avizul negativ al Comisiei juridice, de disciplină şi imunităţi (nr.31/1066/07.12.2010)
· avizul negativ al Comisiei pentru sănătate şi familie (nr.28/320/09.12.2010)
· avizul favorabil al Comisiei pentru egalitatea de şanse pentru femei şi bărbaţi (nr.37/899/10.12.2010)
· punctele de vedere  negative ale Guvernului (nr.2051/09.08.2010 şi nr.5431/DRP/05.09.2012)
 
Propunerea legislativă are ca obiect de reglementare modificarea şi completarea Legii nr. 17/2000 privind asistenţa socială a persoanelor vârstnice în sensul îmbunătăţirii condiţiilor de îngrijire a acestor persoane prin intermediul căminelor sau a altor instituţii speciale. În acest sens se preconizează stimularea finanţării în parteneriat public-privat a construcţiei şi reabilitării căminelor pentru persoane vârstnice şi transformarea spitalelor care se desfiinţează în astfel de cămine.
· Comisia propune Plenului Camerei Deputaţilor respingerea  iniţiativei legislative din următoarele considerente:
· dispoziţia prin care se doreşte ca spitalele care se desfiinţează să fie transformate în cămine pentru bătrâni şi bolnavi cronici, încalcă principiul autonomiei administraţiei publice locale, prevăzut de Legea administraţiei publice locale nr. 215/2001, republicată, cu modificările şi completările ulterioare.
· iniţiatorii nu au identificat sursele de finanţare, încălcându-se dispoziţiile art. 138 alin. (5) din Constituţia României, republicată şi ale art.15 alin.(1) din Legea nr. 500/2002 privind finanţele publice, cu modificările şi completările ulterioare.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei care au avut loc în data de 26 septembrie 2012, au fost prezenţi 21 de  deputaţi, din totalul de 23 membri ai comisiei.

Raportul comisiei a fost adoptat cu majoritate de voturi. 
 Propunerea legislativă a fost respinsă de Senat în şedinţa din 16 noiembrie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Maria Eugenia BARNA


Kerekes KAROLY
Întocmit,

Consilier parlamentar Monica Rallu Curta

